Komisijos reglamentas (EEB) Nr. 822/76
1976 m. balandžio 7 d.
dėl šilkaverpių augintojų gamintojų grupių pripažinimo sąlygų ir tvarkos
EUROPOS BENDRIJŲ KOMISIJA,
atsižvelgdama į Europos ekonominės bendrijos steigimo sutartį,
atsižvelgdama į 1976 m. kovo 25 d. Tarybos reglamentą (EEB) Nr. 707/76 [1] dėl šilkaverpių augintojų gamintojų grupių pripažinimo, visų pirma - į 3 straipsnį,
kadangi Reglamento (EEB) Nr. 707/76 2 straipsnyje numatytas gamintojų grupių, kurios pateikia įrodymų, jog vykdo pakankamos apimties ūkinę veiklą, pripažinimas; kadangi šią sąlygą reikėtų apibrėžti detaliau ir turėtų būti atsižvelgta į galimus nukrypimus mažos gamybos regionuose;
kadangi nuostatos, susijusios su pripažinimo suteikimo ir panaikinimo tvarka, turėtų būti išplėstos konkrečiai apibrėžiant, kokia informacija turi būti pateikiama paduodant paraišką;
kadangi, siekiant informuoti valstybes nares ir suinteresuotąsias šalis, kiekvienų metų pradžioje turėtų būti paskelbtas grupių, kurios buvo pripažintos praėjusiais metais, ir grupių, kurių pripažinimas buvo panaikintas per tą patį laikotarpį, sąrašas;
kadangi šiame reglamente numatytos priemonės atitinka Linų ir kanapių vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
1. Kad grupė būtų pripažinta, joje turi būti ne mažiau kaip 500 gamintojų, kurie per prekybos metus, kuriems suteikiamas pripažinimas, panaudoja arba įsipareigoja sunaudoti ne mažiau kaip 2500 dėžių.
2. Tačiau laikantis 1970 m. birželio 29 d. Tarybos reglamento (EEB) Nr. 1308/70 dėl bendro linų ir kanapių rinkos organizavimo [2] su paskutiniais pakeitimais, padarytais Reglamentu (EEB) Nr. 814/76 [3], 12 straipsnyje nustatytos tvarkos, jeigu valstybė narė pateikia prašymą, jai gali būti leista mažos gamybos regione pripažinti grupę, kuri atitinka 1 punkte apibrėžtą sąlygą.
2 straipsnis
Kartu su bet kokia paraiška dėl pripažinimo turi būti pateikiami šie dokumentai ir nurodoma tokia informacija:
a) įstatai;
b) asmenų, įgaliotų veikti grupės interesais ir vardu, pavardės;
c) veiklos rūšių, kuriomis grindžiama paraiška dėl grupės pripažinimo, sąrašas;
d) įrodymas, kad patenkintos 1 straipsnio nuostatos;
e) taisyklės, priimtos pagal Reglamento (EEB) Nr. 707/76 1 straipsnio b dalies antrąją įtrauką, ypač taisyklės, susijusios su kokonų džiovinimu.
3 straipsnis
1. Valstybės narės turi priimti sprendimą dėl paraiškos, kuria siekiama grupės pripažinimo, per du mėnesius nuo paraiškos gavimo dienos.
2. Grupės pripažinimas turi būti panaikintas, jeigu pripažinimo sąlygos daugiau nebetenkinamos arba jei toks pripažinimas pagrįstas neteisinga informacija. Jeigu pripažinimas buvo gautas arba juo buvo naudojamasi apgaulės būdu, jis turi būti panaikintas atgaline data.
3. Valstybės narės turi vykdyti nuolatinę priežiūrą ir tikrinti, ar pripažintos grupės laikosi pripažinimui keliamų sąlygų.
4 straipsnis
1. Tais atvejais, kai valstybė narė suteikia, atsisako suteikti arba panaikina grupės pripažinimą, ji turi apie tai per du mėnesius informuoti Komisiją ir, jeigu paraiška dėl pripažinimo atmetama arba pripažinimas panaikinamas, nurodyti priežastis, dėl kurių tai buvo padaryta.
2. Komisija turi garantuoti, kad kiekvienų metų pradžioje Europos Bendrijų oficialiajame leidinyje būtų paskelbtas grupių, kurios buvo pripažintos praėjusiais metais, ir grupių, kurioms pripažinimas buvo panaikintas per tą patį laikotarpį, sąrašas.
5 straipsnis
Šis reglamentas įsigalioja trečią dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1976 m. balandžio 7 d.